b'\n_START_ARTICLE_\nPakartotin\xc4\x97 sueitis\n_START_PARAGRAPH_\nPakartotin\xc4\x97 sueitis (lot. coitus iteratus) \xe2\x80\x93 sueitis, vykstanti i\xc5\xa1kart arba pra\xc4\x97jus ma\xc5\xbeai laiko po pasiekto orgazmo. Ji n\xc4\x97ra da\xc5\xbenai praktikuojama, kadangi atsipalaidavimo faz\xc4\x97s metu lytinis susijaudinimas atsl\xc5\xabgsta, sul\xc4\x97t\xc4\x97ja kraujotaka ir kv\xc4\x97pavimas, vyksta detumescencija, erotin\xc4\x97s glamon\xc4\x97s ir kiti lytiniai dirgikliai neturi tokio stipraus poveikio kaip prie\xc5\xa1 tai._NEWLINE_Kadangi vyro susijaudinimas nutr\xc5\xabksta grei\xc4\x8diau nei moters, tai vyrams pakartotin\xc4\x97 sueitis yra sunkiau atliekama nei moterims \xe2\x80\x93 vien jau pakartotinei erekcijai pasiekti reikia tam tikro laiko tarpo (jaunesniems vyrams pakanka ma\xc5\xbeiau laiko nei vyresniems). Be to, po vyro orgazmo \xe2\x80\x93 ejakuliacijos suma\xc5\xbe\xc4\x97ja spermos kiekis vyro organizme ir d\xc4\x97l to pakartotinei ejakuliacijai patirti reikia ne tik daugiau dirgikli\xc5\xb3, bet ir laiko. Savo ruo\xc5\xbetu moteriai pakartotin\xc4\x97 sueitis yra ma\xc5\xbeiau sud\xc4\x97tinga d\xc4\x97l to, kad jos lytinis susijaudinimas slopsta l\xc4\x97\xc4\x8diau negu vyro._NEWLINE_Pakartotin\xc4\x97s sueities specifik\xc4\x85 i\xc5\xa1 esm\xc4\x97s lemia refrakcinis laikotarpis. Ta\xc4\x8diau kai kuriems vidutinio am\xc5\xbeiaus vyrams b\xc5\xabdingas u\xc5\xbesl\xc4\x97ptas refrakcinis laikotarpis, kuris jiems leid\xc5\xbeia nei\xc5\xa1traukiant varpos i\xc5\xa1 mak\xc5\xa1ties atlikti pakartotin\xc4\x99 sueit\xc4\xaf net ir prie\xc5\xa1 tai jau ejakuliavus. Tokiu atveju erekcija susilpn\xc4\x97ja ne\xc5\xbeymiai ir neilgam (tai lemia silpna detumescencija), o atliekamos frikcijos j\xc4\x85 palaiko ir stiprina. Tokia dviguba sueitis gali trukti net iki 10-20 minu\xc4\x8di\xc5\xb3 (tuo tarpu kai \xc4\xafprastin\xc4\x97 trunka iki 5 minu\xc4\x8di\xc5\xb3), kadangi pasiekus pirm\xc4\x85j\xc4\x85 ejakuliacij\xc4\x85 lytinis jaudrumas \xc5\xa1iek tiek suma\xc5\xbe\xc4\x97ja (ma\xc5\xbe\xc4\x97ja nervini\xc5\xb3 centr\xc5\xb3 jaudrumas), tod\xc4\x97l pakartotin\xc4\x97s sueities metu ejakuliacija pasiekiama per ilgesn\xc4\xaf laik\xc4\x85 nei pirmoji. Varpos jaudrumas gali suma\xc5\xbe\xc4\x97ti ir d\xc4\x97l to, kad per ejakuliacij\xc4\x85 i\xc5\xa1siliejusi sperma moters mak\xc5\xa1tyje ma\xc5\xbeina trint\xc4\xaf. Naudojant prezervatyv\xc4\x85 tokia technika nepatartina, kadangi \xc5\xa1i\xc5\xb3 priemoni\xc5\xb3 gamintojai rekomenduoja i\xc5\xa1traukti varp\xc4\x85 i\xc5\xa1 mak\xc5\xa1ties i\xc5\xa1kart po ejakuliacijos, kol varpa nesuglebo ir sperma d\xc4\x97l atsiradusi\xc5\xb3 galim\xc5\xb3 tarp\xc5\xb3 tarp varpos ir prezervatyvo nepateko \xc4\xaf mak\xc5\xa1t\xc4\xaf._NEWLINE_Pakartotin\xc4\x97 sueitis gali nesukelti sunkum\xc5\xb3 tuo atveju, jeigu orgazmas buvo pasiektas nesinchroni\xc5\xa1kai ir moteris j\xc4\xaf jau pasiek\xc4\x97, o vyras dar ne. Tada nei\xc5\xa1kyla vyro atsipalaidavimo problema, be to, moteris gali lengviau pasiekti kelis orgazmus i\xc5\xa1 eil\xc4\x97s nei vyras \xe2\x80\x93 tuomet u\xc5\xbetenka t\xc4\x99sti glamones ir frikcijas kol \xc4\xafvyks ejakuliacija.'